Vila de Gràcia, 22 d’agost de 2006

Tal i com s’havia compromès, a data d’avui l’Escamot Francesc Derch ha alliberat el pendó de la ciutat de Barcelona que va ser segrestat per activistes de l’organització quan penjava del balcó de l’Ajuntament de Gràcia durant la Festa Major de la vila.

El pendó ha estat lliurat en perfectes condicions a l’Oratori de Sant Felip Neri, des d’on les màximes autoritats esclesiàstiques de la Vila de Gràcia exerciran d’intermediaris i li facilitiran el retorn sa i estalvi a la seva llar natural, l’Ajuntament de Barcelona.

L’Escamot Francesc Derch vol deixar clar que durant tot el temps que ha estat segrestat, el pendó ha rebut un tracte correcte i respectuós, ja que ell no tenia cap culpa que els seus legítims propietaris el penjéssin al lloc inadeqüat on va ser capturat.

En aquest sentit, l’Escamot Francesc Derch insta l’Ajuntament de Barcelona a no penjar mai més aquest símbol d’ocupació al balcó de l’Ajuntament de la Vila de Gràcia, evitant-li així haver de tornar a passar pel mal tràngol d’un segrest. Una acció que els nostres activistes no dubtaran a repetir en cas que sigui necessari.

Finalment, l’Escamot Francesc Derch vol remarcar que les accions directes no violentes de l’organització continuaran fins que la ciutat de Barcelona no posi fi a l’ocupació de Gràcia i la nostra vila pugui viure en un context polític i social plenament normalitzat, com a municipi lliure.

NO OBLIDEM FRANCESC DERCH!

ELS GRACIENCS NO SOM BARCELONINS!

VISCA GRÀCIA LLIURE!

LA LLUITA CONTINUA!

Escamot Francesc Derch